بوعلی سینا

ابن سینا اتا مسلمون طبیب و فیلسوف بی‌یه. وه ارسطو، نو افلاطونیون و اسلام طلایی دوران عقیده دمبال‌سر شی‌یه و وشون سیستم سر، شه مطالب ره بی‌یشته و مشائی فلسفه ره اىسلام که پشو بزو. وه طبابت هم کرده و خار دؤکتؤر بی‌یه. ونه دتا گت‌ته کىتاب قانون  و شفا  نوم دارنه.

ابن سینا اون‌گدر دیه که سلطان محمود غزنوی  خراسون ره بهیت بی‌یه و چون غزنویون خله فلسفه-منطق جه بد داشتنه و سنتی اىسلام په‌روو بینه، ابن سینا فرار هاکرده و غرب وری بمو. وه بمو زیاریان سامون که قابوس بن وشمگیر  ور پناه بیره ولی همین گدر قابوس دکته بمرده. ابن سینا ات‌گال جرجان دیه و قابوس کیجا وسه اتا کىتاب بنویشته. ولی نهایتاً بورده بوئیون سامون و اونجه سیده ملک‌خاتون وه ره پناه هدا و اونجه اتا مهم شازده ره دوا-درمون هاکرده. ولی ری شهر هم نموندسته و بورده همدان  که عضدالدوله فناخسرو وزیر بیه.

 منابع 

رج:ایرانی فیلسوفون
رج:ایران دوکتور